Tweede man sterf ook ná vliegtuig valTalle paramedici op die toneel kort nadat die vliegtuig geval het. Foto: Verskaf Andrew Gooderham (24), een van die mans wat in die ligte vliegtuig was wat Woensdag buite Bethlehem in die Vrystaat neergestort het, het gesterf. Isolde Laesecke, voorsitter van AfriForum se Bethlehem-tak, het aan Maroela Media bevestig Gooderham is net ná 04:00 vanoggend oorlede. Net ure vantevore het John Jacobs (53), die ander insittende in die vliegtuig, ook in die Netcare Milpark-hospitaal in Johannesburg aan sy wonde beswyk. Laesecke het gesê die plaaslike gemeenskap is geruk deur die mans se dood. Maroela Media het vroeër berig Gooderham en Jacobs was op pad om ŉ landbou-opname te doen toe die vliegtuig opgestyg het. Volgens omstanders het die vliegtuig net in die lug in die regte rigting gedraai voor dit neergestort het. Foto: Verskaf Laesecke het vroeër gesê die vliegtuig het aan die brand geslaan nadat dit die grond getref het. Omstanders het nader gehardloop met brandblussers en die twee insittendes kon daarin slaag om uit die vliegtuig te kom en te rol om die vlamme te blus. Russel Meiring, woordvoerder van ER24, het gesê by paramedici se aankoms op die toneel was die twee mans in ŉ ernstige toestand. Hulle is op die toneel behandel en na ŉ nabygeleë hospitaal geneem waar hulle geïntubeer is. Hulle is daarna per mediese helikopter na die hospitaal in Johannesburg geneem. Kabelo Ledwaba, woordvoerder van die Burgerlugvaartowerheid (BLO), het gesê ŉ ondersoekspan is aangewys om die ongeluk te ondersoek.